KLASA: P-321/23

URBROJ: 711-02-01/04-2024-2

Zagreb, 4. siječnja 2024.

 **MARINA PETRC TOMIĆ**

 **viša stručna suradnica**

**za financijsko-računovodstvene poslove**

**Županijske uprave za ceste Primorsko-goranske županije**

**Predmet:** očitovanje na zahtjev Marine Petrc Tomić, više stručne suradnice za financijsko-računovodstvene poslove Županijske uprave za ceste Primorsko-goranske županije

 - daje se

Povjerenstvo za odlučivanje o sukobu interesa (u daljnjem tekstu: Povjerenstvo) dana 16. studenog 2023. pod brojem 711-U-7042-P-321/23-01-25 zaprimilo je zahtjev za davanjem očitovanja koji je podnijela Marina Petrc Tomić,viša stručna suradnica za financijsko-računovodstvene poslove Županijske uprave za ceste Primorsko-goranske županije.

U podnesenom zahtjevu podnositeljica navodi kako je sukladno Zakonu o sprječavanju sukoba interesa (“Narodne novine“, broj 143/21, dalje ZSSI), članku 7. stavku d. obveznicima zabranjeno primiti dodatnu naknadu za poslove obnašanja javnih dužnosti, dok je člankom 16. ZSSI-a propisano da obveznici koji za vrijeme obnašanja javne dužnosti primaju plaću za dužnost koju obnašaju, ne smiju primati drugu plaću ni naknadu za obnašanje druge javne dužnosti, osim ako je zakonom drukčije propisano.

Podnositeljica nadalje navodi kako prema Smjernici izdanoj dana 12. travnja 2022. godine od strane Povjerenstva javnim dužnosnicima - ravnatelju dopustivo isplatiti osiguranje od menadžerske odgovornosti.

Podnositeljica iznosi mišljenje da bi se prema poreznom propisima navedenu naknadu trebalo oporezovat tj. isplaćivati od strane Županijske uprave za ceste kao plaću u naravi, što je u suprotnosti sa odredbom članka 16. ZSSI-a.

Zaključno podnositeljica iznosi da je ravnatelj Županijske uprave za ceste Primorsko-goranske županije imenovan sukladno Odluci Županijske skupštine na mandat od 4 godine te traži tumačenje Povjerenstva vezano uz dopuštenost plaćanja police osiguranja od menadžerske odgovornosti za ravnatelja navedene Županijske uprave za ceste.

Zahtjev u ovom predmetu podnesen je od strane osobe koja nije obveznik postupanja iz članka 3. ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva na temelju članka 32. stavka 1. podstavka 3., 4. i 5. ZSSI-a na 33. sjednici održanoj 8. prosinca 2023., podnositeljici daje očitovanje, kako slijedi.

Člankom 5. stavkom 1. točkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Sukladno Smjernici Povjerenstva Broj: 711-I-134-R-34/22-01-17 od 31. siječnja 2022. obveznici koji temeljem ugovora o radu ili drugog ugovora iz radnog odnosa obnašaju javnu dužnost, ne mogu uz plaću za obnašanje navedene javne dužnosti, osim ako drugim zakonom nije drukčije propisano, primati i božićnicu, regres za godišnji odmor, dar za dijete, prigodne nagrade za godine provedene na radu i za višegodišnju vjernost društvu, bonus za ostvarene rezultate poslovanja te uplate u dobrovoljni mirovinski fond, dopunsko i dodatno zdravstveno osiguranje, životno osiguranje i slično jer se drugi primici isplaćeni uz plaću ne mogu smatrati plaćom obveznika već drugim dodatkom za obnašanje javne dužnosti.

Sukladno Dopuni navedene Smjernice Povjerenstva od 12. travnja 2022. Broj: 711-I-518-R-34/22-02-17, a polazeći od članka 5. stavka 1. točke 2. ZSSI-a, vezano za članak 7. točku d) ZZZSI-a, navedeni obveznici smiju pored plaće koju primaju za njezino obnašanje od poslodavca ostvarivati sljedeće primitke: dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, naknade troškova smještaja u svezi s radnim odnosom (režijski troškovi, najamnina), koristiti službene stanove, prijevozna sredstva, računalo i mobitel, plaćanje premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti, potpore za novorođenče, potpore za slučaj smrti člana uže obitelji, potpore zbog invalidnosti radnika, potpore za slučaj smrti radnika te potpore zbog neprekidnog bolovanja, otpremninu zbog odlaska u mirovinu, otpremninu zbog prestanka radnog odnosa, otpremninu zbog ozljede na radu ili profesionalne bolesti, povećanje osnovice plaće za navršene godine radnog staža te od poslodavca plaćene edukacije povezane s obnašanjem javne dužnosti, odnosno u svrhu stjecanja određenih certifikata ili potvrda koji su pretpostavka za obavljanje određenih poslova u tijelu javne vlasti.

Navedena Smjernica i Dopuna Smjernice odnose na obveznike navedene u članku 3. ZSSI-a koji temeljem ugovora o radu ili drugog ugovora iz radnog odnosa obnašaju javnu dužnost, a tumačenje Povjerenstva što se smatra, a što se ne smatra dodatnim naknadama odnosi se jednako na sve obveznike iz članka 3. ZSSI-a.

Slijedom navedenog, nije u suprotnosti s odredbama ZSSI-a, da ravnatelj Županijske uprave za ceste Primorsko-goranske županije uz plaću za obnašanje javne dužnosti primi uplatu osiguranja od menadžerske odgovornosti, jer navedeni primitak ne predstavlja dodatnu naknadu za obnašanje javne dužnosti čiji bi primitak bio suprotan članku 7. točki d) Zakona,pri čemu na ove primitke obveznik ima pravo ako je to propisano zakonom ili općim aktom tijela u kojem obnaša dužnost.

Povjerenstvo pri tome napominje kako u njegovoj nadležnosti nije tumačenje poreznih propisa, pa tako niti Pravilnika o porezu na dohodak („ Narodne novine“, broj 10/17., 128/17-, 106/18., 01/19., 80/19., 01/20., 74/20., 01/21.) te stoga nije ovlašteno tumačiti na koji način će se ova uplata izvršiti.

PREDSJEDNICA POVJERENSTVA

 Aleksandra Jozić-Ileković, dipl. iur

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana